http://www.thaigov.go.th

 วันนี้ (25 กรกฎาคม 2560) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลโท สรรเสริญ แก้วกำเนิด โฆษกประจำสำนักนายกรัฐมนตรี พร้อมด้วย พันเอก อธิสิทธิ์ ไชยนุวัติ และพันเอกหญิง ทักษดา สังขจันทร์ ผู้ช่วยโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

 1. เรื่อง ร่างกฎกระทรวง (ฉบับที่ ..) ออกตามความในพระราชบัญญัติธนาคารออมสิน

 พ.ศ. 2489 ว่าด้วยการรับฝากเงินออมสิน

 2. เรื่อง ร่างกฎกระทรวง ฉบับที่ .. (พ.ศ. ....) ออกตามความในพระราชบัญญัติยา

 พ.ศ. 2510

 3. เรื่อง ร่างกฎกระทรวงกำหนดแบบบัตรประจำตัวเจ้าพนักงานทางหลวงสำหรับ

 ทางหลวงชนบท พ.ศ. ....

 4. เรื่อง ร่างกฎสำนักนายกรัฐมนตรีว่าด้วยเครื่องแบบพิเศษสำหรับข้าราชการสำนักงาน คณะกรรมการป้องกันและปราบปรามยาเสพติด (ฉบับที่ ..) พ.ศ. ....

|  |
| --- |
| **เศรษฐกิจ- สังคม** |

 5. เรื่อง (ร่าง) แผนแม่บทการแก้ไขปัญหาพื้นที่ภูทับเบิก พ.ศ. 2560-2565

 6. เรื่อง การขอสนับสนุนงบกลางเพื่อดำเนินโครงการส่งเสริมการใช้ยางพาราในหน่วยงาน ภาครัฐ ปี 2560

|  |
| --- |
| **ต่างประเทศ** |

 7. เรื่อง (ร่าง) ปฏิญญาร่วม CLMVT ด้านการเคลื่อนย้ายแรงงานอย่างปลอดภัย สำหรับ การประชุมระดับรัฐมนตรีด้านแรงาน CLMVT ครั้งที่2

 8. เรื่อง แผนปฏิบัติการอาเซียน - จีน เพื่อความร่วมมือด้านการศึกษา พ.ศ. 2560 - 2563 (Plan of Action for ASEAN - China Education Cooperation

 2017 - 2020)

|  |
| --- |
| **แต่งตั้ง** |

 9. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงแรงงาน)

 10. เรื่อง การแต่งตั้งโฆษกประจำรัฐมนตรีประจำสำนักนายกรัฐมนตรี

 11. เรื่อง การโอนข้าราชการมาแต่งตั้งให้ดำรงตำแหน่งผู้ตรวจราชการพิเศษประจำ

 สำนักนายกรัฐมนตรี (สำนักนายกรัฐมนตรี)

 12. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงดิจิทัลเพื่อเศรษฐกิจและสังคม)

 13. เรื่อง การแต่งตั้งข้าราชการให้ดำรงตำแหน่งผู้อำนวยการสำนักงบประมาณ

 (นักบริหารสูง) ทดแทนข้าราชการที่เกษียณอายุ (สำนักนายกรัฐมนตรี)

 14. เรื่อง การแต่งตั้งข้าราชการ (สำนักนายกรัฐมนตรี)

 15. เรื่อง การโอนข้าราชการมาแต่งตั้งให้ดำรงตำแหน่งผู้ตรวจราชการพิเศษประจำ

 สำนักนายกรัฐมนตรี (สำนักนายกรัฐมนตรี)

 16. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงพลังงาน)

 17. เรื่อง การแต่งตั้งข้าราชการพลเรือนสามัญประเภทบริหารระดับสูง (กระทรวงการคลัง)

 18. เรื่อง การแต่งตั้งข้าราชการพลเรือนสามัญ (กระทรวงการต่างประเทศ)

 19. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงยุติธรรม)

 20. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง กระทรวงมหาดไทย

 21. เรื่อง การแต่งตั้งข้าราชการให้ดำรงตำแหน่งปลัดสำนักนายกรัฐมนตรี

 (นักบริหารระดับสูง) ในสำนักงานปลัดสำนักนายกรัฐมนตรี (สำนักนายกรัฐมนตรี)

 22. เรื่อง แต่งตั้งข้าราชการให้ดำรงตำแหน่งประเภทบริหารระดับสูง (กระทรวงการพัฒนา สังคมและความมั่นคงของมนุษย์)

 23. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง ในกระทรวง

 การท่องเที่ยวและกีฬา (กระทรวงการท่องเที่ยวและกีฬา)

 24. เรื่อง การโอนข้าราชการมาแต่งตั้งให้ดำรงตำแหน่งปลัดกระทรวงแรงงาน

 25. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงสาธารณสุข)

 26. เรื่อง แต่งตั้งประธานกรรมการและกรรมการอื่นในคณะกรรมการบริหารกิจการของ องค์การขนส่งมวลชนกรุงเทพ

 27. เรื่อง การแต่งตั้งประธานกรรมการและกรรมการอื่นในคณะกรรมการการนิคม อุตสาหกรรมแห่งประเทศไทย

 28. เรื่อง การแต่งตั้งข้าราชการให้ดำรงตำแหน่งรองผู้อำนวยการสำนักข่าวกรองแห่งชาติ (นักบริหารสูง)

 29. เรื่อง ขออนุมัติแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงการท่องเที่ยวและกีฬา)

 30. เรื่อง การแต่งตั้งประธานกรรมการและกรรมการอื่นในคณะกรรมการธนาคาร

 อาคารสงเคราะห์

 31. เรื่อง การแต่งตั้งประธานกรรมการและกรรมการในคณะกรรมการการศึกษาขั้นพื้นฐาน

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างกฎกระทรวง (ฉบับที่ ..) ออกตามความในพระราชบัญญัติธนาคารออมสิน พ.ศ. 2489 ว่าด้วยการ รับฝากเงินออมสิน**

 คณะรัฐมนตรีมีมติอนุมัติหลักการร่างกฎกระทรวง (ฉบับที่ ..) ออกตามความในพระราชบัญญัติธนาคารออมสิน พ.ศ. 2489 ว่าด้วยการรับฝากเงินออมสิน ตามที่กระทรวงการคลัง (กค.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

 กค. เสนอว่า เนื่องจากกฎกระทรวง ฉบับที่ 29 (พ.ศ. 2519) ออกตามความในพระราชบัญญัติธนาคารออมสิน พ.ศ. 2489 ว่าด้วยการรับฝากเงินออมสิน กำหนดวิธีปฏิบัติเกี่ยวกับการรับเงินฝากเพื่อประโยชน์ของผู้เยาว์ การโอนย้ายสาขาถือบัญชี และการปิดบัญชี ใช้บังคับเป็นเวลามานาน ซึ่งไม่เหมาะสมแก่ภาวะการณ์ในปัจจุบัน และสภาพการประกอบธุรกิจของธนาคารในปัจจุบัน จึงจำเป็นต้องมีการปรับปรุงแก้ไขกฎกระทรวงฯ ดังกล่าว 3 ประเด็น ดังนี้ 1. การจัดการกับเงินฝากเพื่อประโยชน์ของผู้เยาว์ 2. การโอนย้ายสาขาเปิดบัญชี และ 3. ระเบียบการปิดบัญชีเงินฝาก เพื่อให้ธนาคารออมสินสามารถให้บริการประชาชนที่มาใช้บริการได้รับความสะดวกรวดเร็วขึ้น

 **สาระสำคัญของร่างกฎกระทรวง**

|  |  |
| --- | --- |
| **กฎกระทรวง ฉบับที่ 29 (พ.ศ. 2519)** | **ร่างกฎกระทรวง** |
| **1. การจัดการกับเงินฝากเพื่อประโยชน์ของผู้เยาว์** ข้อ 14 ในกรณีการฝากเงินเพื่อประโยชน์ของผู้เยาว์ เมื่อผู้เยาว์มีอายุครบยี่สิบปีบริบูรณ์ ตามหลักฐานที่ผู้ฝากได้แจ้งไว้ ให้ธนาคารออมสินแจ้งให้ผู้ฝากและผู้เยาว์ทราบเพื่อให้ผู้ฝากโอนเงินฝาก โดยปิดบัญชีเดิมและเปิดบัญชีใหม่ให้ในนามของผู้เยาว์ที่บรรลุนิติภาวะนั้น  ในกรณีที่ปรากฏแก่ธนาคารออมสินว่า ผู้เยาว์บรรลุนิติภาวะแล้วโดยมีอายุครบยี่สิบปีบริบูรณ์หรือโดยการสมรส และผู้ฝากไม่สามารถโอนเงินฝากให้แก่ผู้เยาว์นั้นได้ด้วยประกาศใด ๆ ให้ธนาคาร ออมสินปิดบัญชีเดิมและเปิดบัญชีใหม่ให้แก่ผู้เยาว์นั้น ทั้งนี้ ตามหลักเกณฑ์ที่ธนาคารออมสินกำหนด  |  ข้อ 14 ในกรณีการฝากเงินเพื่อประโยชน์ของผู้เยาว์ เมื่อผู้เยาว์มีอายุครบยี่สิบปีบริบูรณ์ตามหลักฐานที่ผู้ฝากได้แจ้งไว้หรือบรรลุนิติภาวะโดยการสมรส เมื่อผู้เยาว์มาติดต่อให้ธนาคารออมสินเปลี่ยนบัญชีเงินฝากให้เป็นของผู้เยาว์ที่บรรลุนิติภาวะนั้น ทั้งนี้ ตามหลักเกณฑ์ที่ธนาคารออมสินกำหนด |
| **2. การโอนย้ายสาขาเปิดบัญชี** ข้อ 21 ในกรณีที่ผู้ฝากซึ่งได้ฝากเงินไว้ครบกำหนดหนึ่งเดือนแล้ว ประสงค์จะโอนบัญชีของตนไปยังสำนักธนาคารออมสินแห่งอื่น ให้ยื่นคำขอตามแบบพิมพ์ที่ธนาคารออมสินกำหนด ณ สำนักงานธนาคารออมสินที่ได้เปิดบัญชีไว้ หรือสำนักงานธนาคาร ออมสินที่ประสงค์จะขอโอนบัญชีไป  |  ข้อ 21 ในกรณีที่ผู้ฝากประสงค์จะโอนบัญชีของตนไปยังสำนักงานธนาคารออมสินแห่งอื่น ให้ยื่นคำขอตามแบบพิมพ์ที่ธนาคารออมสินกำหนด ณ สำนักงานธนาคารออมสินที่ได้เปิดบัญชีไว้ หรือสำนักงานธนาคารออมสินที่ประสงค์จะขอโอนบัญชีไป  |
| **3. ระเบียบการปิดบัญชีเงินฝาก**  ข้อ 23 ในกรณีที่ผู้ฝากประสงค์จะปิดบัญชีเงินฝากให้ยื่นคำขอตามแบบพิมพ์ที่ธนาคารออมสินกำหนด และให้พนักงานลงรับดอกเบี้ยที่พึงได้รับในสมุด คู่บัญชีและเอกสารคู่บัญชี เมื่อได้หักบัญชีและจ่ายเงินคงเหลือให้แก่ผู้ฝากแล้วให้ยึดสมุดคู่บัญชีไว้ |  ข้อ 23 ในกรณีที่ผู้ฝากประสงค์จะปิดบัญชีเงินฝากให้ยื่นคำขอตามแบบพิมพ์ที่ธนาคารออมสินกำหนดและให้พนักงานลงรับดอกเบี้ยที่พึงได้รับในสมุดคู่บัญชีและเอกสารคู่บัญชี เมื่อได้หักบัญชีและจ่ายเงินคงเหลือให้แก่ผู้ฝากแล้ว การดำเนินการเกี่ยวกับสมุด คู่บัญชีที่ปิดบัญชีแล้วให้เป็นไปตามหลักเกณฑ์ที่ธนาคารออมสินกำหนด |

**2. เรื่อง ร่างกฎกระทรวง ฉบับที่ .. (พ.ศ. ....) ออกตามความในพระราชบัญญัติยา พ.ศ. 2510**

 คณะรัฐมนตรีมีมติอนุมัติหลักการร่างกฎกระทรวง ฉบับที่ .. (พ.ศ. ....) ออกตามความในพระราชบัญญัติยา พ.ศ. 2510 ตามที่กระทรวงสาธารณสุข (สธ.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

 สธ. เสนอว่า

 1. ปัจจุบันกฎกระทรวง ฉบับที่ 25 (พ.ศ. 2537) ออกตามความในพระราชบัญญัติยา พ.ศ. 2510 กำหนดให้ผู้รับอนุญาตผลิตยาแผนโบราณดำเนินการผลิตยาโดยวิธีเคลือบกระทำได้เฉพาะวิธีการเคลือบน้ำตาลที่ เม็ดยาเท่านั้น และจำกัดให้ใช้สารปรุงแต่งและวัตถุกันเสียในการผลิตยาเท่าที่กำหนดไว้ในกฎกระทรวงดังกล่าว เป็นเหตุให้ผู้รับอนุญาตผลิตยาแผนโบราณไม่สามารถพัฒนายาแผนโบราณโดยใช้เทคนิค วิธีการ และใช้สารปรุงแต่งที่ทันสมัยซึ่งมีการยอมรับในระดับสากลได้

 2. ดังนั้น เพื่อปรับปรุงกฎหมายอันเป็นอุปสรรคต่อการประกอบธุรกิจ ไม่เอื้อต่อศักยภาพในการแข่งขันกับต่างชาติ และพัฒนาอุตสาหกรรมผลิตยาชีววัตถุ และสมุนไพรเพื่อการพึ่งพาตนเอง จึงได้กำหนดยุทธศาสตร์การพัฒนาและแก้ไขกฎระเบียบให้เกิดการลงทุน และพัฒนาอุตสาหกรรมผลิตยาภายในประเทศ และส่งเสริมการวิจัยพัฒนาอุตสาหกรรมยาและนวัตกรรมต่อยอดทางยาสู่อุตสาหกรรมเชิงพาณิชย์ รวมทั้งปรับปรุงกฎกระทรวง ตามข้อ 1. โดยได้ขยายกรอบวิธีการที่เคยกำหนดไว้ให้กว้างขึ้น นั่นคือ กำหนดให้การผลิตยาแผนโบราณโดยวิธีการเคลือบครอบคลุมถึงการเคลือบฟิลม์ (film coat) หรือวิธีอื่นอันคล้ายคลึงกัน อันจะเป็นการส่งเสริมให้ผู้รับอนุญาตผลิตยาแผนโบราณสามารถนำวิธีการเคลือบที่ทันสมัยภายใต้หลักเกณฑ์ที่กำหนดมาใช้ในการผลิตยาแผนโบราณ รวมทั้งการกำหนดให้ใช้สารปรุงแต่ง วัตถุกันเสีย วัตถุเคลือบหรือขัดเงาเม็ดยาจะทำให้สามารถปรับปรุงรายการ วิธีการและเงื่อนไขการใช้สารปรุงแต่ง และวัตถุกันเสียให้ทันสมัยได้อย่างต่อเนื่อง ไม่เกิดข้อจำกัดในการพัฒนาตำรับยาแผนโบราณ และไม่ก่อให้เกิดการกำจัดสิทธิและเสรีภาพ หรือก่อให้เกิดภาระหน้าที่เกินสมควรแก่บุคคลใด ทั้งนี้ ผู้รับอนุญาตผลิตยาแผนโบราณ ต้องพิสูจน์คุณภาพและมาตรฐานของตำรับยาแผนโบราณที่ตนผลิตขึ้น ซึ่งต้องเป็นไปตามหลักวิชาการและสอดคล้องกับหลักสากล อันจะเป็นผลให้ตำรับยาแผนโบราณนั้น ๆ เป็นที่ยอมรับในสากล ซึ่งจะเป็นการสนับสนุนการขยายตลาดยาแผนโบราณของไทยไปยังต่างประเทศ

 **สาระสำคัญของร่างกฎกระทรวง**

 แก้ไขปรับปรุงกฎกระทรวง ฉบับที่ 25 (พ.ศ. 2537) ออกตามความในพระราชบัญญัติยา พ.ศ. 2510 ดังนี้

|  |  |
| --- | --- |
| **กฎกระทรวง ฉบับที่ 25 (พ.ศ. 2537)ฯ** | **ร่างกฎกระทรวง ฉบับที่ .. (พ.ศ. ....) ฯ** |
| ข้อ 1 กำหนดวิธีการผลิตยา การอัดเม็ด  | **คงเดิม** |
| ข้อ 2 กำหนดให้ผู้ผลิตยาแผนโบราณโดยวิธีเคลือบให้**เคลือบน้ำตาลที่เม็ดยา**เท่านั้น  | **ข้อ 2** กำหนดให้ผู้ผลิตยาแผนโบราณโดยวิธีเคลือบ**กระทำได้โดยวิธีการเคลือบน้ำตาล (sugar coat) เคลือบฟิลม์ (film coat) หรือวิธีอื่นอันคล้ายคลึงกัน** |
| ข้อ 3 กำหนดให้ผู้ผลิตยาใช้สารปรุงแต่งในการตอกอัดเม็ดตามกรรมวิธีการผลิตยาแผนปัจจุบันได้  | **คงเดิม** |
| ข้อ 4 กำหนดให้ผู้ผลิตยาใช้สารปรุงแต่งสำหรับการตอกอัดเม็ดด้วยเครื่องจักร  | **คงเดิม** |
| ข้อ 5 กำหนดให้สารปรุงแต่งต้องมีคุณภาพและมาตรฐานตามตำรายาแผนปัจจุบัน  | **คงเดิม** |
| ข้อ 6 กำหนดให้ผู้รับอนุญาตผลิตยาแผนโบราณต้องตรวจสอบยาที่ตอกอัดเม็ด  | **คงเดิม** |
| ข้อ 7 กำหนดให้การผลิตยาแผนโบราณใช้วัตถุกันเสียได้  | **คงเดิม** |
| ข้อ 8 กำหนดให้วัตถุกันเสียที่ใช้ในการผลิตยาต้องมีคุณภาพและมาตรฐานตามตำรายาแผนปัจจุบัน  | **คงเดิม** |
|  | **ข้อ 9** กำหนดการใช้**สารปรุงแต่งอื่น นอกเหนือจาก**วัตถุกันเสีย และวัตถุเคลือบเงาหรือขัดเงาเม็ดยา**ให้เป็นไปตามรายการ วิธีการ และเงื่อนไขที่กำหนดโดยต้องมีคุณภาพและมาตรฐานตามตำรายาแผนปัจจุบัน**  |

**3. เรื่อง ร่างกฎกระทรวงกำหนดแบบบัตรประจำตัวเจ้าพนักงานทางหลวงสำหรับทางหลวงชนบท พ.ศ. ....**

 คณะรัฐมนตรีมีมติอนุมัติหลักการร่างกฎกระทรวงกำหนดแบบบัตรประจำตัวเจ้าพนักงานทางหลวงสำหรับทางหลวงชนบท พ.ศ. .... ตามที่กระทรวงคมนาคม (คค.) เสนอ และให้ส่งสำนักงานคณะกรรมการกฤษฎีกาตรวจพิจารณาเป็นเรื่องด่วน แล้วดำเนินการต่อไปได้

 **สาระสำคัญของร่างกฎกระทรวง**

 1. กำหนดให้ปลัดกระทรวงคมนาคมเป็นผู้ออกบัตรประจำตัวเจ้าพนักงานทางหลวงสำหรับ ทางหลวงชนบท ซึ่งเป็นผู้ดำรงตำแหน่งอธิบดีกรมทางหลวงชนบท

 2. กำหนดให้อธิบดีกรมทางหลวงชนบทเป็นผู้ออกบัตรประจำตัวเจ้าพนักงานทางหลวงสำหรับ ทางหลวงชนบท ซึ่งแต่งตั้งจากข้าราชการ ลูกจ้างประจำและพนักงานราชการ สังกัดกรมทางหลวงชนบท

 3. กำหนดลักษณะบัตรประจำตัวเจ้าพนักงานทางหลวงสำหรับทางหลวงชนบทโดยให้ใช้รูปถ่ายติดบัตรที่ถ่ายไม่เกินหกเดือน เป็นรูปถ่ายขนาด 2.5x3 เซนติเมตร ครึ่งตัว หน้าตรงไม่สวมหมวก แต่งเครื่องแบบปกติขาว

 4. กำหนดให้บัตรประจำตัวเจ้าพนักงานทางหลวงสำหรับทางหลวงชนบทมีอายุได้ไม่เกินห้าปีนับแต่วันออกบัตร

**4. เรื่อง ร่างกฎสำนักนายกรัฐมนตรีว่าด้วยเครื่องแบบพิเศษสำหรับข้าราชการสำนักงานคณะกรรมการป้องกันและปราบปรามยาเสพติด (ฉบับที่ ..) พ.ศ. ....**

 คณะรัฐมนตรีมีมติอนุมัติหลักการร่างกฎสำนักนายกรัฐมนตรีว่าด้วยเครื่องแบบพิเศษสำหรับข้าราชการสำนักงานคณะกรรมการป้องกันและปราบปรามยาเสพติด (ฉบับที่ ..) พ.ศ. .... ตามที่กระทรวงยุติธรรม (ยธ.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

 ยธ. เสนอว่า กฎสำนักนายกรัฐมนตรีว่าด้วยเครื่องแบบพิเศษสำหรับข้าราชการสำนักงานคณะกรรมการป้องกันและปราบปรามยาเสพติด พ.ศ. 2556 ได้ใช้มาระยะหนึ่งพบว่า หมวกประกอบเครื่องแบบพิเศษที่กำหนดไว้ยังไม่เหมาะสมกับลักษณะของการปฏิบัติงานของข้าราชการสำนักงาน ป.ป.ส. ซึ่งมีหน้าที่บังคับใช้กฎหมายตามกฎหมายว่าด้วยมาตรการในการปราบปรามผู้กระทำความผิดเกี่ยวกับยาเสพติด กฎหมายว่าด้วยยาเสพติดให้โทษ กฎหมายว่าด้วยวัตถุที่ออกฤทธิ์ต่อจิตและประสาท และกฎหมายว่าด้วยการป้องกันและการใช้สารระเหย สมควรกำหนดหมวกประกอบเครื่องแบบพิเศษสำหรับปฏิบัติงานบังคับใช้กฎหมายให้เหมาะสมกับภารกิจและสภาพพื้นที่ปฏิบัติงานของเจ้าหน้าที่สำนักงาน ป.ป.ส. มากยิ่งขึ้น

 **สาระสำคัญของร่างกฎสำนักนายกรัฐมนตรี**

 กำหนดให้มีหมวกทรงอ่อนไม่มีกะบัง (หมวกเบเร่ต์) สีดำ เป็นหมวกประกอบเครื่องแบบพิเศษสำหรับข้าราชการสำนักงาน ป.ป.ส. เพิ่มเติมอีกหนึ่งแบบ

|  |
| --- |
| **เศรษฐกิจ- สังคม** |

**5. เรื่อง (ร่าง) แผนแม่บทการแก้ไขปัญหาพื้นที่ภูทับเบิก พ.ศ. 2560-2565**

 คณะรัฐมนตรีมีมติเห็นชอบ (ร่าง) แผนแม่บทการแก้ไขปัญหาพื้นที่ภูทับเบิก พ.ศ. 2560-2565 ตามที่กระทรวงการพัฒนาสังคมและความมั่นคงของมนุษย์ (พม.) เสนอ

 **สาระสำคัญของ (ร่าง) แผนแม่บทการแก้ไขปัญหาพื้นที่ภูทับเบิก พ.ศ. 2560-2565**

มี**วัตถุประสงค์** เพื่อกำหนดการใช้ประโยชน์ที่ดินตามวัตถุประสงค์แห่งมติคณะรัฐมนตรี เพื่อฟื้นฟูพื้นที่ป่าไม้ ให้สมบูรณ์ เพื่อพัฒนาคุณภาพชีวิตที่ดีให้กับชาวเขาราษฎรเดิม เพื่อส่งเสริมการสร้างรายได้เสริมจากการท่องเที่ยว เชิงนิเวศ

 แผนแม่บทการแก้ไขปัญหาพื้นที่ภูทับเบิก พ.ศ. 2560-2565 ประกอบด้วย **แผนเฉพาะด้าน 6 แผน** ดังนี้ 1) แผนการบริหารและจัดการพื้นที่ภูทับเบิก 2) แผนการบริหารจัดการพื้นที่ผ่อนปรน 3) แผนการจัดการพื้นที่อยู่อาศัย 4) แผนการจัดการพื้นที่ทำกิน 5) แผนการจัดการพื้นที่ป่าไม้ และ 6) แผนการจัดการพื้นที่ส่วนกลาง

**6. เรื่อง การขอสนับสนุนงบกลางเพื่อดำเนินโครงการส่งเสริมการใช้ยางพาราในหน่วยงานภาครัฐ ปี 2560**

                   คณะรัฐมนตรีมีมติเห็นชอบและอนุมัติตามที่กระทรวงเกษตรและสหกรณ์ (กษ.) เสนอ ดังนี้

                   1. เห็นชอบโครงการส่งเสริมการใช้ยางพาราในหน่วยงานภาครัฐ ปี 2560

 2. อนุมัติงบประมาณรายจ่ายประจำปีประมาณ พ.ศ. 2560 งบกลางรายการเงินสำรองจ่ายเพื่อกรณีฉุกเฉินหรือจำเป็น ในกรอบวงเงินงบประมาณ 1,851.022 ล้านบาท เพื่อดำเนินโครงการส่งเสริมการใช้ยางพาราในหน่วยงานภาครัฐ ปี 2560 ของ กษ. กระทรวงกลาโหม (กห.) และกระทรวงการท่องเที่ยวและกีฬา (กก.)

                   ทั้งนี้ เป็นการดำเนินการตามคำสั่งของนายกรัฐมนตรีที่ให้ทุกส่วนราชการที่มีความต้องการใช้ยางพาราเร่งสำรวจปริมาณความต้องการใช้ยางพาราสำหรับแปรรูปเป็นผลิตภัณฑ์หรือใช้เป็นส่วนผสมต่าง ๆ ภายในหน่วยงานให้ชัดเจน เพื่อจัดทำแผนสำหรับการเสนอขอรับจัดสรรงบประมาณในการจัดซื้อยางพารา และมีการนำยางพาราไปใช้จริงภายในปี 2560 อีกทั้งเป็นการเพิ่มปริมาณการใช้ยางพาราในประเทศโดยหน่วยงานภาครัฐ และเป็นการลดปริมาณยางพาราในตลาดและลดการพึ่งพาตลาดต่างประเทศ

|  |
| --- |
| **ต่างประเทศ** |

**7. เรื่อง (ร่าง) ปฏิญญาร่วม CLMVT ด้านการเคลื่อนย้ายแรงงานอย่างปลอดภัย สำหรับการประชุมระดับรัฐมนตรีด้านแรงาน CLMVT ครั้งที่ 2**

 คณะรัฐมนตรีมีมติเห็นชอบตามที่กระทรวงแรงงาน (รง.) เสนอ ดังนี้

 1. เห็นชอบต่อ (ร่าง) ปฏิญญาร่วม CLMVT ด้านการเคลื่อนย้ายแรงงานอย่างปลอดภัย สำหรับ การประชุมระดับรัฐมนตรีด้านแรงาน CLMVT ครั้งที่ 2

 2. มอบหมายให้รัฐมนตรีว่าการกระทรวงแรงงานเป็นผู้ให้การรับรองปฏิญญาร่วม CLMVT ด้าน การเคลื่อนย้ายแรงงานอย่างปลอดภัย สำหรับการประชุมระดับรัฐมนตรีด้านแรงาน CLMVT ครั้งที่ 2

 3. หากมีความจำเป็นต้องแก้ไข (ร่าง) ปฏิญญาร่วม CLMVT ดังกล่าว ในส่วนที่ไม่ใช่สาระสำคัญหรือไม่ขัดต่อผลประโยชน์ของไทย และไม่ขัดกับหลักการที่คณะรัฐมนตรีได้ให้ความเห็นชอบไว้ ให้ รง. ดำเนินการ ได้โดยให้นำเสนอคณะรัฐมนตรีทราบภายหลัง

 **สาระสำคัญของร่างปฏิญญาร่วมฯ** ซึ่งกลุ่มประเทศ CLMVT ให้ความสำคัญในด้านการเคลื่อนย้ายแรงงานอย่างปลอดภัย ดังนี้

 1. เพิ่มพูนความร่วมมือเพื่อการเคลื่อนย้ายแรงงานอย่างปลอดภัย รวมถึงระบบการจัดการการเคลื่อนย้ายแรงงาน

 2. ส่งเสริมการข้ามแดนและการจ้างงานโดยถูกกฎหมายผ่านข้อตกลงทวิภาคี

 3. แก้ไขสาเหตุของปัญหาของการเคลื่อนย้ายแรงงานแบบไม่ปกติและแรงงานที่ไม่ได้รับการคุ้มครองอย่างเป็นระบบ

 4. สร้างความตระหนักรู้ให้แก่ประชาชนทั่วไป คนหางาน คนงาน นายจ้าง หน่วยงานจัดส่งแรงงานเอกชน รวมถึงหน่วยงานผู้มีอำนาจที่เกี่ยวข้องในประเด็นการเคลื่อนย้ายแรงงานอย่างปลอดภัย

 5. พัฒนาหลักสูตรสำหรับการอบรมก่อนการเดินทางเพื่อให้ความรู้และเตรียมความรู้พื้นฐาน เช่น สัญญาจ้างแรงงาน ภาษา วัฒนธรรม และประเพณี และกฎหมายและข้อห้ามในประเทศปลายทาง เป็นต้น

 6. ส่งเสริมให้ผู้เกี่ยวข้องมีส่วนร่วมในความรับผิดชอบและส่งเสริมให้เกิดการเคลื่อนย้ายแรงงานอย่างปลอดภัยจากประเทศต้นทางมายังประเทศปลายทาง

**8. เรื่อง แผนปฏิบัติการอาเซียน - จีน เพื่อความร่วมมือด้านการศึกษา พ.ศ. 2560 - 2563 (Plan of Action for ASEAN - China Education Cooperation 2017 - 2020)**

          คณะรัฐมนตรีมีมติเห็นชอบการรับรองแผนปฏิบัติการอาเซียน - จีน เพื่อความร่วมมือด้านการศึกษา พ.ศ. 2560 - 2563 (Plan of Action for ASEAN - China Education Cooperation 2017 - 2020)

          ทั้งนี้ หากจำเป็นต้องปรับปรุงถ้อยคำในแผนปฏิบัติการฯ ในส่วนที่มิใช่สาระสำคัญ ไม่ขัดต่อผลประโยชน์ของประเทศไทย และหลักการที่คณะรัฐมนตรีได้ให้ความเห็นชอบไว้ ให้ ศธ. พิจารณาดำเนินการในเรื่องนั้นได้ โดยไม่ต้องนำเสนอคณะรัฐมนตรีเพื่อพิจารณาอีกครั้ง

                    **แผนปฏิบัติการอาเซียน - จีน เพื่อความร่วมมือด้านการศึกษา พ.ศ. 2560 - 2563 (Plan of Action for ASEAN - China Education Cooperation 2017 - 2020**) มีสาระสำคัญระบุถึงกิจกรรมที่ทั้งสองฝ่ายจะต้องดำเนินการร่วมกัน เพื่อยกระดับความร่วมมือด้านการศึกษาระหว่างอาเซียนและจีนใน 6 ด้าน ดังนี้ 1) ส่งเสริมความร่วมมือระหว่างกันในทุกระดับ 2) สนับสนุนการเคลื่อนย้ายนักเรียน นักศึกษาและการแลกเปลี่ยนด้านภาษาและวัฒนธรรม 3) ส่งเสริมการแลกเปลี่ยนบุคลากรทางการศึกษา 4) เสริมสร้างความร่วมมือด้านอาชีวศึกษา 5) สนับสนุนการผลิตและพัฒนาผู้มีความสามารถพิเศษผ่านกิจกรรมและการแลกเปลี่ยนระดับนักเรียน/นักศึกษา รวมถึงการทดลองการเทียบโอนหน่วยการเรียนและวุฒิการศึกษาตามสมัครใจ และ 6) เสริมสร้างความร่วมมือในด้านอื่น ๆ

                    ทั้งนี้**แผนปฏิบัติการอาเซียน - จีนฯ** จะเป็นโอกาสสำคัญของไทยในการแสวงหาความร่วมมือเพื่อการพัฒนาการศึกษา โดยเฉพาะด้านอาชีวศึกษา การพัฒนาและผลิตกำลังคนให้สอดรับกับการพัฒนาประเทศไทยในสาขาที่จำเป็นต่อประเทศไทย เช่น เทคโนโลยีระบบรางและรถไฟความเร็วสูง การพัฒนาทรัพยากรมนุษย์ตามเป้าหมายการพัฒนา Thailand 4.0

|  |
| --- |
| **แต่งตั้ง** |

**9. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงแรงงาน)**

 คณะรัฐมนตรีมีมติอนุมัติตามที่กระทรวงแรงงานเสนอแต่งตั้ง **นางพรพรรณ ศุภนคร** รองเลขาธิการสำนักงานประกันสังคม ให้ดำรงตำแหน่ง ที่ปรึกษาด้านประสิทธิภาพ (นักวิชาการแรงงานทรงคุณวุฒิ) สำนักงานประกันสังคม กระทรวงแรงงาน ตั้งแต่วันที่ 22 พฤษภาคม 2560 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**10. เรื่อง การแต่งตั้งโฆษกประจำรัฐมนตรีประจำสำนักนายกรัฐมนตรี**

 คณะรัฐมนตรีมีมติรับทราบตามที่รัฐมนตรีประจำสำนักนายกรัฐมนตรี (นายออมสิน ชีวะพฤกษ์) และรัฐมนตรีประจำสำนักนายกรัฐมนตรี (นายสุวิทย์ เมษินทรีย์) เสนอรายชื่อโฆษกประจำรัฐมนตรีประจำ สำนักนายกรัฐมนตรี เพื่อทำหน้าที่ในการประชาสัมพันธ์และเผยแพร่ผลการดำเนินงาน ดังนี้

 1. **นายคณิต วัลยะเพ็ชร์** กรรมการผู้ช่วยรัฐมนตรี เป็นโฆษกประจำรัฐมนตรีประจำ สำนักนายกรัฐมนตรี (นายออมสิน ชีวะพฤกษ์)

 2. **นายนฤตม์ เทอดสถีรศักดิ์** ที่ปรึกษาด้านการลงทุน (นักวิเคราะห์นโยบายและแผน ระดับทรงคุณวุฒิ) สำนักงานคณะกรรมการส่งเสริมการลงทุน เป็นโฆษกประจำรัฐมนตรีประจำสำนักนายกรัฐมนตรี (นายสุวิทย์ เมษินทรีย์)

**11. เรื่อง การโอนข้าราชการมาแต่งตั้งให้ดำรงตำแหน่งผู้ตรวจราชการพิเศษประจำสำนักนายกรัฐมนตรี (สำนักนายกรัฐมนตรี)**

 คณะรัฐมนตรีมีมติอนุมัติตามที่สำนักงานปลัดสำนักนายกรัฐมนตรีเสนอรับโอน **นางสาววิไลลักษณ์ ชุลีวัฒนกุล** ปลัดกระทรวง (นักบริหารระดับสูง) สำนักงานปลัดกระทรวง กระทรวงดิจิทัลเพื่อเศรษฐกิจและสังคม และแต่งตั้งให้ดำรงตำแหน่ง ผู้ตรวจราชการพิเศษประจำสำนักนายกรัฐมนตรี (นักบริหารระดับสูง) สำนักงานปลัดสำนักนายกรัฐมนตรี สำนักนายกรัฐมนตรี เนื่องจากเป็นผู้มีความรู้ความสามารถและประสบการณ์ที่เหมาะสม ประกอบกับเพื่อประโยชน์ในการปฏิรูปราชการแผ่นดินตามที่นายกรัฐมนตรีมอบหมาย ตามข้อ 1 วรรคสาม ของคำสั่งหัวหน้าคณะรักษาความสงบแห่งชาติ ที่ 16/2558 ลงวันที่ 15 พฤษภาคม พุทธศักราช 2558 ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป ซึ่งเป็นกรณีโอนย้ายข้าราชการโดยไม่มีความผิดและไม่อยู่ระหว่างการตรวจสอบใด ๆ โดยผู้มีอำนาจสั่งบรรจุทั้งสองฝ่ายได้ตกลงยินยอมในการโอนแล้ว

**12. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงดิจิทัลเพื่อเศรษฐกิจและสังคม)**

 คณะรัฐมนตรีมีมติอนุมัติตามที่กระทรวงดิจิทัลเพื่อเศรษฐกิจและสังคมเสนอรับโอน  **นางสาวอัจฉรินทร์ พัฒนพันธ์ชัย** รองเลขาธิการคณะกรรมการส่งเสริมการลงทุน สำนักงานคณะกรรมการส่งเสริมการลงทุน สำนักนายกรัฐมนตรี และแต่งตั้งให้ดำรงตำแหน่ง ปลัดกระทรวง สำนักงานปลัดกระทรวง กระทรวงดิจิทัลเพื่อเศรษฐกิจและสังคม ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เพื่อทดแทนตำแหน่งที่ว่าง โดยผู้มีอำนาจสั่งบรรจุทั้งสองฝ่ายได้ตกลงยินยอมในการโอนข้าราชการดังกล่าว ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**13. เรื่อง การแต่งตั้งข้าราชการให้ดำรงตำแหน่งผู้อำนวยการสำนักงบประมาณ (นักบริหารสูง) ทดแทนข้าราชการที่เกษียณอายุ (สำนักนายกรัฐมนตรี)**

 คณะรัฐมนตรีมีมติอนุมัติตามที่สำนักงบประมาณเสนอแต่งตั้ง **นายเดชาภิวัฒน์ ณ สงขลา** รองผู้อำนวยการสำนักงบประมาณ ให้ดำรงตำแหน่ง ผู้อำนวยการสำนักงบประมาณ สำนักนายกรัฐมนตรี ตั้งแต่วันที่ 1 ตุลาคม 2560 เพื่อทดแทนผู้ที่จะเกษียณอายุราชการ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**14. เรื่อง การแต่งตั้งข้าราชการ (สำนักนายกรัฐมนตรี)**

 คณะรัฐมนตรีมีมติอนุมัติตามที่สำนักงานคณะกรรมการส่งเสริมการลงทุนเสนอแต่งตั้ง  **นางสาวดวงใจ อัศวจินตจิตร์** รองเลขาธิการคณะกรรมการส่งเสริมการลงทุน สำนักงานคณะกรรมการส่งเสริมการลงทุน ให้ดำรงตำแหน่ง เลขาธิการคณะกรรมการส่งเสริมการลงทุน สำนักงานคณะกรรมการส่งเสริมการลงทุน สำนักนายกรัฐมนตรี ตั้งแต่วันที่ 1 ตุลาคม 2560 เพื่อทดแทนผู้ที่จะเกษียณอายุราชการ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**15. เรื่อง การโอนข้าราชการมาแต่งตั้งให้ดำรงตำแหน่งผู้ตรวจราชการพิเศษประจำสำนักนายกรัฐมนตรี (สำนักนายกรัฐมนตรี)**

 คณะรัฐมนตรีมีมติอนุมัติตามที่สำนักงานปลัดสำนักนายกรัฐมนตรีเสนอรับโอน **นายธีรภัทร ประยูรสิทธิ** ปลัดกระทรวง (นักบริหารระดับสูง) สำนักงานปลัดกระทรวง กระทรวงเกษตรและสหกรณ์ และแต่งตั้งให้ดำรงตำแหน่ง ผู้ตรวจราชการพิเศษประจำสำนักนายกรัฐมนตรี (นักบริหารระดับสูง) สำนักงานปลัดสำนักนายกรัฐมนตรี สำนักนายกรัฐมนตรี เนื่องจากเป็นผู้มีความรู้ความสามารถและประสบการณ์ที่เหมาะสม ประกอบกับเพื่อประโยชน์ในการปฏิรูปราชการแผ่นดินตามที่นายกรัฐมนตรีมอบหมาย ตามข้อ 1 วรรคสาม ของคำสั่งหัวหน้าคณะรักษาความสงบแห่งชาติ ที่ 16/2558 ลงวันที่ 15 พฤษภาคม พุทธศักราช 2558 ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป ซึ่งเป็นกรณีโอนย้ายข้าราชการโดยไม่มีความผิดและไม่อยู่ระหว่างการตรวจสอบใด ๆ โดยผู้มีอำนาจสั่งบรรจุทั้งสองฝ่ายได้ตกลงยินยอมในการโอนแล้ว

**16. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงพลังงาน)**

 คณะรัฐมนตรีมีมติอนุมัติตามที่กระทรวงพลังงานเสนอแต่งตั้ง **นายธรรมยศ ศรีช่วย** รองปลัดกระทรวง สำนักงานปลัดกระทรวง ให้ดำรงตำแหน่ง ปลัดกระทรวง สำนักงานปลัดกระทรวง กระทรวงพลังงาน ตั้งแต่วันที่ 1 ตุลาคม 2560 เพื่อทดแทนผู้ที่จะเกษียณอายุราชการ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**17. เรื่อง การแต่งตั้งข้าราชการพลเรือนสามัญประเภทบริหารระดับสูง (กระทรวงการคลัง)**

 คณะรัฐมนตรีมีมติอนุมัติตามที่กระทรวงการคลังเสนอแต่งตั้งข้าราชการพลเรือนสามัญ สังกัดกระทรวงการคลัง ให้ดำรงตำแหน่งประเภทบริหารระดับสูง จำนวน 6 ราย ดังนี้

 1. **นายกฤษฎา จีนะวิจารณะ** ผู้อำนวยการสำนักงานเศรษฐกิจการคลัง ดำรงตำแหน่ง อธิบดีกรมสรรพสามิต

 2. **นายสุวิชญ โรจนวานิช** ผู้อำนวยการสำนักงานบริหารหนี้สาธารณะ ดำรงตำแหน่ง ผู้อำนวยการสำนักงานเศรษฐกิจการคลัง

 3. **นายประภาศ คงเอียด** รองปลัดกระทรวง สำนักงานปลัดกระทรวง ดำรงตำแหน่ง ผู้อำนวยการสำนักงานบริหารหนี้สาธารณะ

 4. **นายนรินทร์ กัลยาณมิตร** ผู้ตรวจราชการกระทรวง สำนักงานปลัดกระทรวง ดำรงตำแหน่ง รองปลัดกระทรวง สำนักงานปลัดกระทรวง

 5. **นางสาวบัณฑรโฉม แก้วสอาด** ที่ปรึษาด้านเศรษฐกิจการคลัง (เศรษฐกรทรงคุณวุฒิ) สำนักงานเศรษฐกิจการคลัง ดำรงตำแหน่ง ผู้ตรวจราชการกระทรวง สำนักงานปลัดกระทรวง

 6. **นายภูมิศักดิ์ อรัญญาเกษมสุข** ที่ปรึกษาด้านการประเมินผลรัฐวิสาหกิจ (นักวิเคราะห์รัฐวิสาหกิจทรงคุณวุฒิ) สำนักงานคณะกรรมการนโยบายรัฐวิสาหกิจ ดำรงตำแหน่ง ผู้ตรวจราชการกระทรวง สำนักงานปลัดกระทรวง

 ตั้งแต่วันที่ 1 ตุลาคม 2560 เพื่อทดแทนผู้ที่จะเกษียณอายุราชการและสับเปลี่ยนหมุนเวียน ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**18. เรื่อง การแต่งตั้งข้าราชการพลเรือนสามัญ (กระทรวงการต่างประเทศ)**

 คณะรัฐมนตรีมีมติอนุมัติตามที่กระทรวงการต่างประเทศเสนอแต่งตั้ง **นายวัฒนะ คุ้นวงศ์** รองอธิบดีกรมยุโรป ให้ดำรงตำแหน่ง เอกอัครราชทูต สถานเอกอัครราชทูต ณ กรุงอาบูจา สหพันธ์สาธารณรัฐไนจีเรีย ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เพื่อทดแทนตำแหน่งที่ว่าง ซึ่งการแต่งตั้งเอกอัครราชทูตประจำต่างประเทศดังกล่าวได้รับความเห็นชอบจากประเทศผู้รับ

**19. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงยุติธรรม)**

 คณะรัฐมนตรีมีมติอนุมัติตามที่กระทรวงยุติธรรมเสนอแต่งตั้งข้าราชการพลเรือนสามัญ สังกัดกระทรวงยุติธรรม ให้ดำรงตำแหน่งประเภทบริหารระดับสูง จำนวน 2 ราย ดังนี้

 1. **พันตำรวจเอก ณรัชต์ เศวตนันท์** อธิบดีกรมคุมประพฤติ ดำรงตำแหน่ง อธิบดีกรมราชทัณฑ์

 2. **นายวิตถวัลย์ สุนทรขจิต** ที่ปรึกษาการป้องกันและปราบปรามยาเสพติด (นักวิเคราะห์นโยบายและแผนทรงคุณวุฒิ) สำนักงานคณะกรรมการป้องกันและปราบปรามยาเสพติด ดำรงตำแหน่ง ผู้ตรวจราชการกระทรวง สำนักงานปลัดกระทรวง

 ตั้งแต่วันที่ 1 ตุลาคม 2560 เพื่อทดแทนผู้ที่จะเกษียณอายุราชการ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**20. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง กระทรวงมหาดไทย**

 คณะรัฐมนตรีมีมติอนุมัติตามที่กระทรวงมหาดไทยเสนอ ดังนี้

 1. แต่งตั้งข้าราชการให้ดำรงตำแหน่งประเภทบริหารระดับสูง กระทรวงมหาดไทย จำนวน 21 ราย ตั้งแต่วันที่ 1 ตุลาคม 2560 ดังนี้

 1.1 ให้**นายชยพล ธิติศักดิ์** พ้นจากตำแหน่งรองปลัดกระทรวง (นักบริหารระดับสูง) สำนักงานปลัดกระทรวง และแต่งตั้งให้ดำรงตำแหน่งอธิบดี (นักบริหารระดับสูง) กรมป้องกันและบรรเทาสาธารณภัย

 1.2 ให้**นายณัฐพงศ์ ศิริชนะ** พ้นจากตำแหน่งรองปลัดกระทรวง (นักบริหารระดับสูง) สำนักงานปลัดกระทรวง และแต่งตั้งให้ดำรงตำแหน่งผู้ว่าราชการจังหวัด (นักปกครองระดับสูง) จังหวัดนครนายก สำนักงานปลัดกระทรวง

 1.3 ให้**นายนิสิต จันทร์สมวงศ์** พ้นจากตำแหน่งผู้ว่าราชการจังหวัด (นักปกครองระดับสูง) จังหวัดนนทบุรี สำนักงานปลัดกระทรวง และแต่งตั้งให้ดำรงตำแหน่งรองปลัดกระทรวง (นักบริหารระดับสูง) สำนักงานปลัดกระทรวง

 1.4 ให้**นายศุภชัย เอี่ยมสุวรรณ** พ้นจากตำแหน่งผู้ว่าราชการจังหวัด (นักปกครองระดับสูง) จังหวัดพิษณุโลก สำนักงานปลัดกระทรวง และแต่งตั้งให้ดำรงตำแหน่งรองปลัดกระทรวง (นักบริหารระดับสูง) สำนักงานปลัดกระทรวง

 1.5 ให้**นายธานี ธัญญาโภชน์** พ้นจากตำแหน่งผู้ว่าราชการจังหวัด (นักปกครองระดับสูง) จังหวัดกำแพงเพชร สำนักงานปลัดกระทรวง และแต่งตั้งให้ดำรงตำแหน่งผู้ตรวจราชการกระทรวง (ผู้ตรวจราชการกระทรวงระดับสูง) สำนักงานปลัดกระทรวง

 1.6 ให้**นายภานุ แย้มศรี** พ้นจากตำแหน่งผู้ว่าราชการจังหวัด (นักปกครองระดับสูง) จังหวัดลพบุรี สำนักงานปลัดกระทรวง และแต่งตั้งให้ดำรงตำแหน่งผู้ว่าราชการจังหวัด (นักปกครองระดับสูง) จังหวัดนนทบุรี สำนักงานปลัดกระทรวง

 1.7 ให้**นายภัคพงศ์ ทวิพัฒน์** พ้นจากตำแหน่งผู้ว่าราชการจังหวัด (นักปกครองระดับสูง) จังหวัดพังงา สำนักงานปลัดกระทรวง และแต่งตั้งให้ดำรงตำแหน่งผู้ว่าราชการจังหวัด (นักปกครองระดับสูง) จังหวัดพิษณุโลก สำนักงานปลัดกระทรวง

 1.8 ให้**นายสิทธิชัย ศักดา** พ้นจากตำแหน่งผู้ว่าราชการจังหวัด (นักปกครองระดับสูง) จังหวัดนราธิวาส สำนักงานปลัดกระทรวง และแต่งตั้งให้ดำรงตำแหน่งผู้ว่าราชการจังหวัด (นักปกครองระดับสูง) จังหวัดพังงา สำนักงานปลัดกระทรวง

 1.9 ให้**นายชัยวัฒน์ ชื่นโกสุม** พ้นจากตำแหน่งผู้ว่าราชการจังหวัด (นักปกครองระดับสูง) จังหวัดราชบุรี สำนักงานปลัดกระทรวง และแต่งตั้งให้ดำรงตำแหน่งผู้ว่าราชการจังหวัด (นักปกครองระดับสูง) จังหวัดเลย สำนักงานปลัดกระทรวง

 1.10 ให้**นายชยาวุธ จันทร** พ้นจากตำแหน่งผู้ว่าราชการจังหวัด (นักปกครองระดับสูง) จังหวัดอุดรธานี สำนักงานปลัดกระทรวง และแต่งตั้งให้ดำรงตำแหน่งผู้ว่าราชการจังหวัด (นักปกครองระดับสูง) จังหวัดราชบุรี สำนักงานปลัดกระทรวง

 1.11 ให้**นายวัฒนา พุฒิชาติ** พ้นจากตำแหน่งผู้ว่าราชการจังหวัด (นักปกครองระดับสูง) จังหวัดแพร่ สำนักงานปลัดกระทรวง และแต่งตั้งให้ดำรงตำแหน่งผู้ว่าราชการจังหวัด (นักปกครองระดับสูง) จังหวัดอุดรธานี สำนักงานปลัดกระทรวง

 1.12 ให้**นายทรงพล สวาสดิ์ธรรม** พ้นจากตำแหน่งผู้ว่าราชการจังหวัด (นักปกครองระดับสูง) จังหวัดสงขลา สำนักงานปลัดกระทรวง และแต่งตั้งให้ดำรงตำแหน่งผู้ว่าราชการจังหวัด (นักปกครองระดับสูง) จังหวัดลำปาง สำนักงานปลัดกระทรวง

 1.13 ให้**นายดลเดช พัฒนรัฐ** พ้นจากตำแหน่งผู้ว่าราชการจังหวัด (นักปกครองระดับสูง) จังหวัดยะลา สำนักงานปลัดกระทรวง และแต่งตั้งให้ดำรงตำแหน่งผู้ว่าราชการจังหวัด (นักปกครองระดับสูง) จังหวัดสงขลา สำนักงานปลัดกระทรวง

 1.14 ให้**นายสมศักดิ์ จังตระกุล** พ้นจากตำแหน่งผู้ว่าราชการจังหวัด (นักปกครองระดับสูง) จังหวัดอุบลราชธานี สำนักงานปลัดกระทรวง และแต่งตั้งให้ดำรงตำแหน่งผู้ว่าราชการจังหวัด (นักปกครองระดับสูง) จังหวัดขอนแก่น สำนักงานปลัดกระทรวง

 1.15 ให้**นายสฤษดิ์ วิฑูรย์** พ้นจากตำแหน่งผู้ว่าราชการจังหวัด (นักปกครองระดับสูง) จังหวัดร้อยเอ็ด สำนักงานปลัดกระทรวง และแต่งตั้งให้ดำรงตำแหน่งผู้ว่าราชการจังหวัด (นักปกครองระดับสูง) จังหวัดอุบลราชธานี สำนักงานปลัดกระทรวง

 1.16 ให้**นายวันชัย คงเกษม** พ้นจากตำแหน่งผู้ว่าราชการจังหวัด (นักปกครองระดับสูง) จังหวัดพัทลุง สำนักงานปลัดกระทรวง และแต่งตั้งให้ดำรงตำแหน่งผู้ว่าราชการจังหวัด (นักปกครองระดับสูง) จังหวัดร้อยเอ็ด สำนักงานปลัดกระทรวง

 1.17 ให้**นายนิมิต วันไชยธนวงศ์** พ้นจากตำแหน่งผู้ว่าราชการจังหวัด (นักปกครองระดับสูง) จังหวัดชัยนาท สำนักงานปลัดกระทรวง และแต่งตั้งให้ดำรงตำแหน่งผู้ว่าราชการจังหวัด (นักปกครองระดับสูง) จังหวัดสุพรรณบุรี สำนักงานปลัดกระทรวง

 1.18 ให้**นายสมชาย วิทย์ดำรงค์** พ้นจากตำแหน่งผู้ว่าราชการจังหวัด (นักปกครองระดับสูง) จังหวัดนครพนม สำนักงานปลัดกระทรวง และแต่งตั้งให้ดำรงตำแหน่งผู้ว่าราชการจังหวัด (นักปกครองระดับสูง) จังหวัดฉะเชิงเทรา สำนักงานปลัดกระทรวง

 1.19 ให้**นายชาญนะ เอี่ยมแสง** พ้นจากตำแหน่งผู้ว่าราชการจังหวัด (นักปกครองระดับสูง) จังหวัดตราด สำนักงานปลัดกระทรวง และแต่งตั้งให้ดำรงตำแหน่งผู้ว่าราชการจังหวัด (นักปกครองระดับสูง) จังหวัดนครปฐม สำนักงานปลัดกระทรวง

 1.20 ให้**นายพิพัฒน์ เอกภาพันธ์** พ้นจากตำแหน่งผู้ว่าราชการจังหวัด (นักปกครองระดับสูง) จังหวัดอุตรดิตถ์ สำนักงานปลัดกระทรวง และแต่งตั้งให้ดำรงตำแหน่งผู้ว่าราชการจังหวัด (นักปกครองระดับสูง) จังหวัดสุโขทัย สำนักงานปลัดกระทรวง

 1.21 ให้**นายพินิจ บุญเลิศ** พ้นจากตำแหน่งผู้ว่าราชการจังหวัด (นักปกครองระดับสูง) จังหวัดกระบี่ สำนักงานปลัดกระทรวง และแต่งตั้งให้ดำรงตำแหน่งผู้ว่าราชการจังหวัด (นักปกครองระดับสูง) จังหวัดปทุมธานี สำนักงานปลัดกระทรวง

 2. ต่อเวลาการดำรงตำแหน่งของ**นายมณฑล สุดประเสริฐ** อธิบดีกรมโยธาธิการและผังเมือง เป็นครั้งที่ 2 ตั้งแต่วันที่ 1 ตุลาคม 2560 ถึงวันที่ 30 กันยายน 2561

 ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**21. เรื่อง การแต่งตั้งข้าราชการให้ดำรงตำแหน่งปลัดสำนักนายกรัฐมนตรี (นักบริหารระดับสูง) ในสำนักงานปลัดสำนักนายกรัฐมนตรี (สำนักนายกรัฐมนตรี)**

 คณะรัฐมนตรีมีมติอนุมัติตามที่สำนักนายกรัฐมนตรีเสนอแต่งตั้ง **นางพัชราภรณ์ อินทรียงค์**  รองปลัดสำนักนายกรัฐมนตรี สำนักงานปลัดสำนักนายกรัฐมนตรี ให้ดำรงตำแหน่ง ปลัดสำนักนายกรัฐมนตรี สำนักงานปลัดสำนักนายกรัฐมนตรี สำนักนายกรัฐมนตรี ตั้งแต่วันที่ 1 ตุลาคม 2560 เพื่อทดแทนผู้ที่จะเกษียณอายุราชการ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**22. เรื่อง แต่งตั้งข้าราชการให้ดำรงตำแหน่งประเภทบริหารระดับสูง (กระทรวงการพัฒนาสังคมและความมั่นคงของมนุษย์)**

 คณะรัฐมนตรีมีมติอนุมัติตามที่กระทรวงการพัฒนาสังคมและความมั่นคงของมนุษย์เสนอแต่งตั้ง **นายพุฒิพัฒน์ เลิศเชาวสิทธิ์** อธิบดีกรมพัฒนาสังคมและสวัสดิการ ให้ดำรงตำแหน่ง ปลัดกระทรวง สำนักงานปลัดกระทรวง กระทรวงการพัฒนาสังคมและความมั่นคงของมนุษย์ ตั้งแต่วันที่ 1 ตุลาคม 2560 เพื่อทดแทนผู้ที่จะเกษียณอายุราชการ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**23. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง ในกระทรวงการท่องเที่ยวและกีฬา (กระทรวงการท่องเที่ยวและกีฬา)**

 คณะรัฐมนตรีมีมติอนุมัติตามที่กระทรวงการท่องเที่ยวและกีฬาเสนอแต่งตั้ง **นายทวีศักดิ์ วาณิชย์เจริญ** ผู้ช่วยปลัดกระทรวง สำนักงานปลัดกระทรวง ให้ดำรงตำแหน่ง ผู้ตรวจราชการกระทรวง สำนักงานปลัดกระทรวง ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เพื่อทดแทนตำแหน่งที่ว่าง

**24. เรื่อง การโอนข้าราชการมาแต่งตั้งให้ดำรงตำแหน่งปลัดกระทรวงแรงงาน**

 คณะรัฐมนตรีมีมติอนุมัติตามที่กระทรวงแรงงานเสนอรับโอน **นายจรินทร์ จักกะพาก** อธิบดีกรมส่งเสริมการปกครองท้องถิ่น (นักบริหารระดับสูง) กรมส่งเสริมการปกครองท้องถิ่น กระทรวงมหาดไทย มาเลื่อนขึ้นแต่งตั้งให้ดำรงตำแหน่ง ปลัดกระทรวงแรงงาน (นักบริหารระดับสูง) สำนักงานปลัดกระทรวงแรงงาน กระทรวงแรงงาน เพื่อประโยชน์ของทางราชการและทดแทนตำแหน่งเกษียณอายุราชการ และผู้มีอำนาจสั่งบรรจุของทั้งสองฝ่ายได้ตกลงยินยอมในการโอนแล้ว ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**25. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงสาธารณสุข)**

 คณะรัฐมนตรีมีมติอนุมัติตามที่กระทรวงสาธารณสุขเสนอแต่งตั้ง **นายเจษฎา โชคดำรงสุข** อธิบดีกรมควบคุมโรค ให้ดำรงตำแหน่ง ปลัดกระทรวง สำนักงานปลัดกระทรวง กระทรวงสาธารณสุข ตั้งแต่วันที่ 1 ตุลาคม 2560 เพื่อทดแทนผู้ที่จะเกษียณอายุราชการ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้ง เป็นต้นไป

**26. เรื่อง แต่งตั้งประธานกรรมการและกรรมการอื่นในคณะกรรมการบริหารกิจการขององค์การขนส่งมวลชนกรุงเทพ**

 คณะรัฐมนตรีมีมติอนุมัติตามที่กระทรวงคมนาคมเสนอแต่งตั้งประธานกรรมการและกรรมการอื่นในคณะกรรมการบริหารกิจการขององค์การขนส่งมวลชนกรุงเทพ รวม 10 คน เนื่องจากประธานกรรมการและกรรมการอื่นเดิมได้ดำรงตำแหน่งครบวาระสามปีแล้ว เมื่อวันที่ 20 กรกฎาคม 2560 ดังนี้

1. นายณัฐชาติ จารุจินดา ประธานกรรมการ

(เป็นบุคคลในบัญชีรายชื่อกรรมการรัฐวิสาหกิจฯ)

1. พลโท วราห์ บุญญะสิทธิ์ กรรมการ
2. นางสาวสุทธิรัตน์ รัตนโชติ กรรมการ

ผู้แทนกระทรวงการคลัง

(เป็นบุคคลในบัญชีรายชื่อกรรมการรัฐวิสาหกิจฯ)

1. นายสมศักดิ์ ห่มม่วง กรรมการ

(เป็นบุคคลในชัญชีรายชื่อกรรมการรัฐวิสาหกิจฯ)

1. รองศาสตราจารย์คณิต วัฒนวิเชียร กรรมการ

(เป็นบุคคลในบัญชีรายชื่อกรรมการรัฐวิสาหกิจฯ)

1. รองศาสตราจารย์ธำรงรัตน์ มุ่งเจริญ กรรมการ
2. รองศาสตราจารย์พัชรา พัชราวนิช กรรมการ
3. พลตำรวจตรี ประสิทธิ์ เฉลิมวุฒิศักดิ์ กรรมการ
4. นายชัยชนะ มิตรพันธ์ กรรมการ
5. นายสมศักดิ์ ประถมศรีเมฆ กรรมการ

ทั้งนี้ ตั้งแต่วันที่ 25 กรกฎาคม 2560 เป็นต้นไป

**27. เรื่อง การแต่งตั้งประธานกรรมการและกรรมการอื่นในคณะกรรมการการนิคมอุตสาหกรรมแห่งประเทศไทย**

 คณะรัฐมนตรีมีมติอนุมัติตามที่กระทรวงอุตสาหกรรมเสนอแต่งตั้งประธานกรรมการและกรรมการอื่นในคณะกรรมการการนิคมอุตสาหกรรมแห่งประเทศไทย รวม 9 คน แทนประธานกรรมการและกรรมการอื่นเดิมที่ดำรงตำแหน่งครบวาระสามปีแล้ว เมื่อวันที่ 20 กรกฎาคม 2560 ดังนี้

1. นายสมชาย หาญหิรัญ ประธานกรรมการ
2. นายไพรสัณฑ์ วงศ์สมิทธิ์ กรรมการ

(เป็นบุคคลในบัญชีรายชื่อกรรมการรัฐวิสาหกิจฯ )

1. นายรัตนชัย ผาตินาวิน กรรมการ
2. นายอภิมุข สุขประสิทธิ์ กรรมการ
3. นายวิเชฐ ตันติวานิช กรรมการ

(เป็นบุคคลในบัญชีรายชื่อกรรมการรัฐวิสาหกิจ ฯ)

1. นางปริศนา ประหารข้าศึก กรรมการ

(เป็นบุคคลในบัญชีรายชื่อกรรมการรัฐวิสาหกิจ ฯ)

1. นายมณฑล สุดประเสริฐ กรรมการ

(เป็นบุคคลในบัญชีรายชื่อกรรมการรัฐวิสาหกิจ ฯ

1. นายก้อง รุ่งสว่าง กรรมการ
2. นายชัยยุทธ คำคุณ กรรมการ

(ผู้แทนกระทรวงการคลัง)

ทั้งนี้ ตั้งแต่วันที่ 25 กรกฎาคม 2560 เป็นต้นไป

**28. เรื่อง การแต่งตั้งข้าราชการให้ดำรงตำแหน่งรองผู้อำนวยการสำนักข่าวกรองแห่งชาติ (นักบริหารสูง)**

 คณะรัฐมนตรีมีมติอนุมัติตามที่สำนักข่าวกรองแห่งชาติเสนอแต่งตั้ง **นายธนากร บัวรัษฏ์** ที่ปรึกษาด้านการต่อต้านการก่อการร้ายและอาชญากรรมข้ามชาติ (นักการข่าวทรงคุณวุฒิ) กลุ่มงานที่ปรึกษา สำนักข่าวกรองแห่งชาติ ให้ดำรงตำแหน่งรองผู้อำนวยการสำนักข่าวกรองแห่งชาติ (นักบริหารสูง) สำนักข่าวกรองแห่งชาติ สำนักนายกรัฐมนตรี ตั้งแต่วันที่ 12 มิถุนายน 2560 ซึ่งเป็นวันที่สำนักข่าวกรองแห่งชาติ ได้มีคำสั่งให้ข้าราชการรักษาราชการแทน ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**29. เรื่อง ขออนุมัติแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงการท่องเที่ยวและกีฬา)**

 คณะรัฐมนตรีมีมติอนุมัติตามที่กระทรวงการท่องเที่ยวและกีฬาเสนอแต่งตั้ง **นายปัญญา หาญลำยวง** ผู้ตรวจราชการกระทรวง (ผู้ตรวจราชการกระทรวงสูง) สำนักงานปลัดกระทรวง กระทรวงการท่องเที่ยวและกีฬา ให้ดำรงตำแหน่งอธิบดี (นักบริหารสูง) กรมพลศึกษา กระทรวงการท่องเที่ยวและกีฬา ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**30. เรื่อง การแต่งตั้งประธานกรรมการและกรรมการอื่นในคณะกรรมการธนาคารอาคารสงเคราะห์**

 คณะรัฐมนตรีมีมติอนุมัติตามที่กระทรวงการคลังเสนอแต่งตั้งประธานกรรมการและกรรมการอื่นในคณะกรรมการ ธอส. แทนประธานกรรมการและกรรมการอื่นที่ครบวาระการดำรงตำแหน่ง ดังนี้

 1. นายสุรชัย ดนัยตั้งตระกูล ประธานกรรมการ

 2. นายอนุสรณ์ ทองสำราญ กรรมการอื่น

 3. นายธานินทร์ ผะเอม กรรมการอื่น

 4. นายกฤษฎา บุญราช กรรมการอื่น

5. นางวิไล แวดวงธรรม กรรมการอื่น

6. ศาสตราจารย์นฤมล สอาดโฉม กรรมการอื่น

7. นางรัตนา อนุภาสนันท์ กรรมการอื่น

 ทั้งนี้ ตั้งแต่วันที่ 25 กรกฎาคม 2560 เป็นต้นไป

**31. เรื่อง การแต่งตั้งประธานกรรมการและกรรมการในคณะกรรมการการศึกษาขั้นพื้นฐาน**

 คณะรัฐมนตรีมีมติอนุมัติตามที่รัฐมนตรีว่าการกระทรวงศึกษาธิการเสนอแต่งตั้งประธานกรรมการและกรรมการในคณะกรรมการการศึกษาขั้นพื้นฐาน จำนวน 17คน/รูป แทนประธานกรรมการและกรรมการชุดเดิมที่ดำรงตำแหน่งครบวาระสี่ปีแล้ว เมื่อวันที่ 22 เมษายน 2560 ดังนี้

 1. นายปิยะบุตร ชลวิจารณ์ ประธานกรรมการ

 2. นายพิทักษ์ บัวแสงใส กรรมการที่เป็นผู้แทน องค์กรเอกชน

 3. นายนุชากร มาศฉมาดล กรรมการที่เป็นผู้แทน องค์กรปกครองส่วนท้องถิ่น

 4. นางสาวทินสิริ ศิริโพธิ์ กรรมการที่เป็นผู้แทน องค์กรวิชาชีพ

 5. ผู้ช่วยศาสตราจารย์กวิสรา รัตนากร กรรมการผู้ทรงคุณวุฒิ (ด้านการประถมศึกษา)

 6. นายจงภพ ชูประทีป กรรมการผู้ทรงคุณวุฒิ (ด้านเทคโนโลยีสารสนเทศ)

 7. นางบุสบง พรหมจันทร์ กรรมการผู้ทรงคุณวุฒิ (ด้านการมัธยมศึกษา)

 8. นางสาวเบญจพร ปัญญายง กรรมการผู้ทรงคุณวุฒิ (ด้านการศึกษาปฐมวัย)

 9. นายพิศณุ ศรีพล กรรมการผู้ทรงคุณวุฒิ (ด้านการศึกษานอกระบบและการศึกษา

 ตามอัธยาศัย)

 10. ว่าที่ร้อยตรี ไพศาล ประทุมชาติ กรรมการผู้ทรงคุณวุฒิ (ด้านการงบประมาณการเงินและการคลัง)

 11. รองศาสตราจารย์ยืน ภู่วรวรรณ กรรมการผู้ทรงคุณวุฒิ (ด้านอุตสาหกรรม)

 12. นางศรินธร วิทยะสิรินันท์ กรรมการผู้ทรงคุณวุฒิ (ด้านการศึกษาเพื่อคนพิการ)

 13. นายสมหมาย ปาริจฉัตต์ กรรมการผู้ทรงคุณวุฒิ (ด้านธุรกิจและการบริการ)

 14. นางสาวสุรภี โสรัจจกุล กรรมการผู้ทรงคุณวุฒิ (ด้านการบริหารงานบุคคล)

 15. นางแสงระวี วาจาวุทธ กรรมการผู้ทรงคุณวุฒิ (ด้านการศึกษาสำหรับผู้ด้อยโอกาส ด้านการศึกษาเอกชน และด้านการศึกษา สำหรับผู้มีความสามารถพิเศษ)

 16. รองศาสตราจารย์เอกชัย กี่สุขพันธ์ กรรมการผู้ทรงคุณวุฒิ (ด้านการบริหารการศึกษา)

 17. พระพรหมดิลก กรรมการผู้ทรงคุณวุฒิ (ด้านพุทธศาสนาและการศึกษา)

 ทั้งนี้ ตั้งแต่วันที่ 25 กรกฎาคม 2560 เป็นต้นไป

....................................................